Eesti rahvas  peab saama oma maa peremeheks! - see oli Ja­kobsonil mustvalgel sõnastatud poliitiline eesmärk; ideaal, mille valguses ta astus oma lühemaid ja pikemaid samme ning hindas igapäevase argielu väikesemaidki pisiasju. Selles oli arenenud eona peidus juba Eesti poliitilise iseseisvuse idee. Kuid ainult eona. Esialgu tähendas see eesmärk ainult selle võimu taotlemist, mis sinnamaani püsis ülimuskihi käes. Seegi eesmärk oli tol ajal niivõrd julge ja kauge, et Jakobson, kes üldse oskas oma tõelikke võitlussihte  osavalt varjata, endastmõistetavalt samuti pidi toimima siingi. See varjamine oli peale rea teiste põhjuste tarvilik juba otsitava liitlase - Vene riigivõimu - pärast, kellele ei saanud ju min­gil tingimusel meelepärased olla eestlaste nii kaugele ulatuvad pre­tensioonid.